CELEX: 32022R0760
Language: fi
Date: 2022-04-08 00:00:00
Title: Komission delegoitu asetus (EU) 2022/760, annettu 8 päivänä huhtikuuta 2022, delegoidun asetuksen (EU) 2021/2306 muuttamisesta Ukrainassa myönnettyjä tarkastussertifikaatteja koskevien siirtymäsäännösten osalta

18.5.2022   
               
               
                  FI
               
               
                  Euroopan unionin virallinen lehti
               
               
                  L 139/13
               
            
         KOMISSION DELEGOITU ASETUS (EU) 2022/760,
         annettu 8 päivänä huhtikuuta 2022,
         delegoidun asetuksen (EU) 2021/2306 muuttamisesta Ukrainassa myönnettyjä tarkastussertifikaatteja koskevien siirtymäsäännösten osalta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon luonnonmukaisesta tuotannosta ja luonnonmukaisesti tuotettujen tuotteiden merkinnöistä ja neuvoston asetuksen (EY) N:o 834/2007 kumoamisesta 30 päivänä toukokuuta 2018 annetun Euroopan parlamentin ja neuvoston asetuksen (EU) 2018/848 (1) ja erityisesti sen 38 artiklan 8 kohdan a alakohdan ii alakohdan, 46 artiklan 7 kohdan b alakohdan ja 57 artiklan 3 kohdan,
         sekä katsoo seuraavaa:
         
                     (1)
                  
                  
                     Komission delegoidussa asetuksessa (EU) 2021/2306 (2) vahvistetaan virallista valvontaa koskevat säännöt unioniin tuotaviksi tarkoitettujen luonnonmukaisten tuotteiden ja siirtymävaiheen tuotteiden sekä tarkastussertifikaatin osalta
                  
               
                     (2)
                  
                  
                     Delegoidun asetuksen (EU) 2021/2306 5 artiklan 3 kohdan ensimmäisen alakohdan mukaisesti tarkastussertifikaatti on myönnettävä Traces-järjestelmässä, ja siinä on oltava hyväksytty sähköinen leima. Kyseisen asetuksen 11 artiklan 1 kohdassa vahvistetuissa siirtymäsäännöksissä säädetään, että poiketen siitä, mitä kyseisen asetuksen 5 artiklan 3 kohdan ensimmäisessä alakohdassa säädetään, tarkastussertifikaatin voi 30 päivään kesäkuuta 2022 myöntää paperimuodossa sen jälkeen kun se on täytetty Traces-järjestelmässä ja tulostettu. Valvontaviranomaisten ja tarkastuslaitosten rekisteröityminen hyväksytyn sähköisen leiman käyttöön on käynnissä.
                  
               
                     (3)
                  
                  
                     Venäjän hyökkäys Ukrainaan 24 päivänä helmikuuta 2022 on aiheuttanut poikkeuksellisia ja ennennäkemättömiä haasteita valvontaviranomaisille ja tarkastuslaitoksille, jotka on hyväksytty luonnonmukaisten tuotteiden vientiin Ukrainasta unioniin. Lisäksi Ukrainan postipalveluissa on häiriöitä.
                  
               
                     (4)
                  
                  
                     Näin ollen sellaisen valvontaviranomaisen tai tarkastuslaitoksen, jolla ei vielä ole hyväksyttyä sähköistä leimaa, Ukrainassa sijaitseva valtuutettu henkilö ei voi myöntää sähköisiä tarkastussertifikaatteja delegoidun asetuksen (EU) 2021/2306 5 artiklan 3 kohdan ensimmäisen alakohdan mukaisesti. Toisaalta kyseinen valtuutettu henkilö ei voi myöskään myöntää tarkastussertifikaattia paperimuodossa kyseisen asetuksen 11 artiklan 1 kohdan siirtymäsäännöksen mukaisesti Ukrainan postipalvelujen häiriöiden vuoksi.
                  
               
                     (5)
                  
                  
                     Sen vuoksi tässä yhteydessä on tarpeen sallia, että sellaisen valvontaviranomaisen tai tarkastuslaitoksen, jolla ei vielä ole hyväksyttyä sähköistä leimaa, Ukrainassa sijaitseva valtuutettu henkilö voi laatia ja toimittaa Traces-järjestelmässä tarkastussertifikaatin sähköisessä muodossa ilman kyseisen sertifikaatin kohdassa 18 olevaa hyväksyttyä sähköistä leimaa. Samoin on tarpeen sallia, että jäsenvaltioiden toimivaltaiset viranomaiset rajatarkastusasemilla tai paikoissa, joissa tavarat luovutetaan vapaaseen liikkeeseen, voivat suorittaa tällaisten tarkastussertifikaattien tuontitarkastuksia ja vahvistaa ne Traces-järjestelmässä hyväksytyllä sähköisellä leimalla tai paperimuodossa valtuutetun henkilön omakätisellä allekirjoituksella sen jälkeen, kun sertifikaatti on täytetty Traces-järjestelmässä ja tulostettu.
                  
               
                     (6)
                  
                  
                     Sen vuoksi delegoitua asetusta (EU) 2021/2306 olisi muutettava,
                  
               
                     (7)
                  
                  
                     Venäjän Ukrainaan tekemän hyökkäyksen ja sen edellyttämän välittömän reagoinnin vuoksi tätä asetusta olisi sovellettava takautuvasti 24 päivästä helmikuuta 2022,
                  
               ON HYVÄKSYNYT TÄMÄN ASETUKSEN:
         
            1 artikla
            Delegoidun asetuksen (EU) 2021/2306 muutokset
            Muutetaan delegoidun asetuksen (EU) 2021/2306 11 artikla seuraavasti:
            
                        1)
                     
                     
                        Lisätään 1 a kohta seuraavasti:
                        
                           ”1   a. Poiketen siitä, mitä 5 artiklan 3 kohdan ensimmäisessä alakohdassa säädetään, sellaisen valvontaviranomaisen tai tarkastuslaitoksen, jolla ei vielä ole hyväksyttyä sähköistä leimaa, Ukrainassa sijaitseva valtuutettu henkilö voi 30 päivään kesäkuuta 2022 laatia ja toimittaa Traces-järjestelmässä tarkastussertifikaatin sähköisessä muodossa ilman kyseisen sertifikaatin kohdassa 18 olevaa hyväksyttyä sähköistä leimaa. Tällainen sertifikaatti on myönnettävä ennen kuin siinä tarkoitettu lähetys lähtee kolmannesta maasta, joka on viejämaa tai alkuperämaa.”
                        
                     
                  
                        2)
                     
                     
                        Lisätään 2 kohtaan c alakohta seuraavasti:
                        
                                    ”c)
                                 
                                 
                                    jos tarkastussertifikaatti on laadittu ja toimitettu sähköisessä muodossa Traces-järjestelmässä 1 a kohdan mukaisesti, se on vahvistettava Traces-järjestelmässä hyväksytyllä sähköisellä leimalla tai paperimuodossa rajatarkastusaseman tai sen paikan, jossa tavarat luovutetaan vapaaseen liikkeeseen, toimivaltaisen viranomaisen valtuutetun henkilön omakätisellä allekirjoituksella tapauksen mukaan kohdassa 23, 25 tai 30 sen jälkeen kun sertifikaatti on täytetty Traces-järjestelmässä ja tulostettu.”
                                 
                              
                  
         
            2 artikla
            Voimaantulo ja soveltaminen
            Tämä asetus tulee voimaan päivänä, jona se julkaistaan Euroopan unionin virallisessa lehdessä.
            Sitä sovelletaan 24 päivästä helmikuuta 2022.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 8 päivänä huhtikuuta 2022.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 150, 14.6.2018, s. 1.
         
            (2)  Komission delegoitu asetus (EU) 2021/2306, annettu 21 päivänä lokakuuta 2021, Euroopan parlamentin ja neuvoston asetuksen (EU) 2018/848 täydentämisestä virallista valvontaa koskevilla säännöillä unioniin tuotaviksi tarkoitettujen luonnonmukaisten tuotteiden ja siirtymävaiheen tuotteiden lähetysten sekä tarkastussertifikaatin osalta (EUVL L 461, 27.12.2021, s. 13).